ET Euroopa Liidu Teataja C 70/27

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2009/C 70/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„MAKÓI VÖRÖSHAGYMA” või „MAKÓI HAGYMA”

EÜ nr: HU-PDO-005-0387-21.10.2004

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Földművelésügyi és Vidékfejlesztési Minisztérium – Élelmiszerlánc-elemzési Főosztály Aadress: 1055 Budapest Kossuth Lajos tér 11. MAGYARORSZÁG Telefon: +36 13014419 Faks: +36 13014808 E-post: zobore@fvm.hu

2. Taotlejate rühm:

Nimi: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Aadress: 6900 Makó Návay Lajos tér 5-7. MAGYARORSZÁG Telefon: +36 62/212865, +36 62/213676 Faks: +36 62/213676, +36 62/212865 E-post: hagymatanacs@vnet.hu Koosseis: Tootjad/töötlejad ( X ) muud ( X )

3. Toote liik:

Klass 1.6 — Puu- ja köögiviljad ning teraviljad, värsked või töödeldud

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Makói vöröshagyma” või „Makói hagyma”

4.2. Kirjeldus:

„Makói vöröshagyma” või „Makói hagyma” (Allium cepa L.) kuulub lauguliste (Alliaceae) perekonda, mis on Makó piirkonna kohalike oludega hästi kohanenud. „Makói vöröshagyma” või „Makói hagyma” geograafilisest keskkonnast tulenevad isloomulikud tunnused on suur kuivainesisaldus, tugev maitse ja hea säilivusaeg. Kasutada on lubatud ainult kultivare „Makói CR” (külmakindel), „Csanád” ja „Makói Bronz”.

Sibula kuju on kerajas, pikitelje suunas kergelt pikergune; läbimõõt 35–80 mm. Pronksjaspunased läikivad kihiti asetsevad tugevad välimised lihavsoomused kaitsevad täielikult sisemisi lihavsoomuseid. Sisu on tugev, tihe, luuvalget värvi. Makó piirkonnale iseloomulikust tootmistehnoloogiast ja suve lõpu kuivast ilmast tuleneb keskmisest suurem kuivainesisaldus (rohkem kui 16 %). Sibulat saab ladustada pikka aega; see idaneb hilja ja säilitab oma väärtuslikud sisaldusained kogu talve jooksul. Sibula väike niiskusesisaldus hoiab seda riknemast. Sibula iseloomulik tugev ja vürtsikas maitse tuleneb selle suurest allüülsulfiidisisaldusest.

4.3. Geograafiline ala:

Päritolunimetust „Makói vöröshagyma” või „Makói hagyma” võib kohaldada üksnes sellisest tootmispiirkonnast pärit sibulate suhtes, mis hõlmab kahe omavahel osaliselt kattuvate piiridega Csongrádi ja Békési maakondade järgnevalt loetletud halduspiirkonna asulaid.

Piirkonda kuuluvad asulad:

— Csongrádi maakond: Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor, Nagylak;

— Békési maakond: Tótkomlós, Békéssámson.

4.4. Päritolutõend:

Päritolunimetust „Makói vöröshagyma” või „Makói hagyma” võib kasutada üksnes selliste sibulate puhul, mille tootmine ja jälgitavus on dokumenteeritud Hagyma Terméktanács (sibulatootekomitee) poolt tõendatud kaitstud päritolunimetuste ja geograafiliste tähiste registris.

Vastavalt nõuetele ajakohastatud pihustamist käsitlev päevik on kaitstud päritolunimetuste ja kaitstud geograafiliste tähiste registri lahutamatu osa.

Tootjate ja turustajate algatusel kontrollib komitee Hagyma Terméktanács tootmise kogu tehnoloogilist protsessi ning kui nõudmised on täidetud, võib tootekomitee lubada toodet märgistada: „Hagyma Terméktanács által ellenőrzött minőség” („sibulatootekomitee poolt kontrollitud kvaliteet”).

Tootekomitee aitab kontrollida geograafilist tähist käsitlevate õigusnormide ja päritolunimetuse õigusliku kasutusega seotud vastavust.

4.5. Tootmismeetod:

Kahe-aastane tootmismeetod:

Kahe-aastase tootmismeetodi puhul kasutatakse järgmise aasta söögisibulate tootmise alusmaterjalina (paljundusmaterjal) väikeste sibulate (nn mustadest) tillukestest tihedalt külvatud seemnetest saadud sibulaistikuid.

Sibulaistikute kasvatamiseks sobib tasane, keskmise tihedusega, rabe, kamakateta, suure huumuse- ja toitainesisalduse ning neutraalse pH-tasemega pinnas.

Külvikorra puhul on üheks eeltingimuseks, et samale pinnasele ei istutata sibulaid uuesti viie aasta jooksul.

Sibulaistikute kasvatamine:

Mullaharimine: eelmise aasta oktoobris sügisene sügavkünd, maa lõplik harimine toimub kevadel. Külvatakse veebruari lõpus, märtsi alguses peeneteralisele pudeda mullaga tasandatud külvipeenrale eraldi ridadena (vahe 20 cm) või topelt-ridadena (vahe 5–30 cm), seemnekogus 100–120 kg/ha (25–28 miljonit seemet hektari kohta) 3–3,5 cm sügavusele. Sibulaistikult eemaldatakse augusti keskpaigaks täielikult välja arenenud, kuivanud vars. Sellele järgneb noppimine, mullast puhastamine, järelvalmimine, vedu ja suuruse järgi klassifitseerimine.

Klassifitseeritud sibulaistikuid peab sügise jooksul hoidma lahtistes jämedakoelisest riidest kottides; eriline Makó piirkonna tootmisprotsess algab novembris kuumtöötlemisega. Kuumtöötlemine aitab ära hoida pungade ja teisel aastal ka õisiku algmete tekkimise, mis muudaks sibula väärtusetuks. Kuumtöötlemise ajal kuumutatakse sibulaistikuid vastavalt suurusele 12 päeva jooksul järkjärgult ladustamistemperatuurilt 3–5 °C kuni temperatuurini 30–32 °C, hoitakse sel temperatuuril 30–60 päeva (mille jooksul neid kuumutatakse 10 päeva kuni temperatuurini 32–35 °C ja seejärel jahutatakse järk-järgult istutamise jaoks temperatuurini 10–14 °C.

Söögisibulate tootmine:

Sibulate „Makói vöröshagyma” või „Makói hagyma” kasvatamisel toodetakse söögisibulaid teisel aastal. Kevadel puhastatakse kuivatist toodud sibulaistikud, seemneid töödeldakse kahjurite vastu ja külvatakse seejärel alates aprilli keskpaigast mulda, mis aegamööda soojeneb. Mullatingimused ja külvikord on sama kui sibulaistikute puhul. Olenevalt kogusest külvatakse jooksva meetri kohta 15–25 seemet 3–5 cm sügavusele.

Oluline on tagada sibula piisav toiteainevaru ja teha umbrohutõrjet ning tagada integreeritud taimekaitse, mis on nõuetekohaselt dokumenteeritud pihustamist käsitlevas päevikus. Sibulad koristatakse augusti teises pooles (noppimine, vaaludes kuivatamine, laadimine, tarnimine); seejärel need ladustatakse või saadetakse turule müüki.

Ühe-aastaste (seemnest külvatud) sibulate kasvatamismeetod:

Üks aasta kestev sibulate tootmine algab märtsis; külvatakse 5–7 kg/ha (900 000–1 100 000 seemet/ha) „Makói vöröshagyma” või „Makói hagyma” geenipopulatsioonist paljundatud sibulaistikute „ühe aasta vanuste sibulate” seemneid.

Paljundusperioodil on tootmise ja koristamise toimingud samad kui sibulaistikutest kasvatatud sibulate puhul, kuid kõnealune periood on pikem, koristatakse septembri keskel ning tootmismeetod on kindel vaid niisutatud tingimustes.

Koristatud sibulad tuleb ladustada jahedas, kuivas, hästi ventileeritud ruumis, kuna neid saab samades tingimustes ladustada pikemat aega kui teisi kultivare ilma olulise kvaliteedi halvenemiseta kuni järgmise aasta aprilli-maini.

Tootja klassifitseerib, pakendab ja märgistab toote „Makói vöröshagym”a või „Makói hagyma” või nimetatud toiminguid tehakse mujal määratletud geograafilises piirkonnas tootja või tema esindaja otsese järelevalve all. Klassifitseeritud sibulad pakitakse 0,5, 1, 2, 5, 10 ja 15 kg raššelkottidesse või lahtiselt 15, 20, 25 ja 50 kg kastidesse või 3, 5, või 10 kaupa pakenditesse.Võimalikud on siiski ka muud kogused ja teist tüüpi pakendid. Toodet võib ümber pakkida väljaspool määratletud geograafilist piirkonda.

4.6. Seos piirkonnaga:

Looduslikud tegurid:

Kesk-Aasia päritolu sibul on Makó piirkonna tingimustega äärmiselt hästi kohanenud. Piirkonna mullad on moodustunud mitmeid kordi oma sängi muutnud Marose jõe setenditest; löss ja alluviaalsed setendid on väga toitainerikkad. Need on rikkad ka mikroelementide poolest, keskmise tihedusega, rabedad, sileda pinna ning hea õhu ja vee säilitusega — omadused, millel on soodne mõju sibula kvaliteedile.

Makó piirkonna kliimat iseloomustavad kõige enam kuivad ja soojad suved. Paljundusperioodi rohke päikesepaiste (2 100 tundi päikesepaistet aastas) ja kauakestvate kõrgete temperatuuride (30 sooja päeva, keskmine temperatuur 18,1 °C, temperatuuride summa 3 340 °C) ning nende kombineeritud mõju (85–90 suvepäeva) tulemusel arenevad „Makói vöröshagyma” või „Makói hagyma” väärtuslikud omadused. „Makói vöröshagyma” või „Makói hagyma” pikapäeva-sibulad vajavad arenguks 15 tundi päevavalgust, millele Makó piirkonna klimaatilised tingimused vastavad täielikult. Sibulapea moodustumine aeglustub juuli-augusti sooja, väheste sademetega kuiva ilmaga. Pealsed ja juured kuivavad, toiteomadused paranevad, kuivainesisaldus suureneb, välimised lihavsoomused muutuvad õhemaks ning areneb tihke, tugev („soomustatud”) pronksjaspunakat värvi pealiskiht.

„Makói vöröshagyma” või „Makói hagyma” suure kuivainesisalduse tõttu arenenud, kihiline tihke tugev kest (kaela juures kindlalt suletud) võimaldab pikaajalist ladustamist.

Inimtegurid:

Makó piirkonnas on sibulaid kasvatatud pikki sajandeid. Maapiirkondade kiiresti suurenenud elanikkonna Türgi seaduse kohase ümberasustamise tulemusel jaotati olemasolev vähene maa väikesteks tükkideks. 19. sajandi keskel moodustasid elanikkonnast kolm neljandikku renditalunikud, kes olid sunnitud oma väikestel põldudel tootlikke taimesorte kasvatades end ise toiduga varustama. Sel põhjusel valiti välja sibul, mille koort ja sisu oli rahvameditsiinis sajandite vältel laialdaselt kasutatud.

Kasutades ära geograafilist asukohta ja möödunud sajandi lõpu soodsat turuolukorda, aretasid Makó piirkonna tootjad kvaliteetsed kohalikud kultivarid. Aretustöö nõudis suurt vaeva, hoolt, eraldi selektsiooni ja hea kvaliteediga mulda. Tootjad töötasid välja ainulaadse tehnoloogia, mille puhul võeti arvesse sibula bioloogiat ja kõnealuse piirkonna eripära. Kohalike sibulakasvatajate ettevõtlikku vaimu ja riskivalmidust iseloomustab hästi sibulate müümine kaugel asuvatel turgudel.

Kohalikud sibulakasvatajad võisid toetuda oma puhasliini sibulakultuurile, et hoiduda pealesunnitud väljarändamisest möödunud sajandivahetusel. Tootjad on kõnealusele sibulale saavutanud tõeliselt laitmatu ja kestva hea maine. Sibula erakordset headust on tunnustatud ka 1888. aastal Brüsselis toimunud konkursil Grand Concours International des Sciences et de l'Industrie ning järgnevate aastate jooksul ka teistel konkurssidel. Sibulakasvatamise kogemusi on põlvest põlve edasi antud ja seega on piirkonnale iseloomulik sibulatootmine tagatud ka tulevikus.

Kirjalikud tõendid sibulakasvatuse kohta on pärit 1835. aasta Miklós Szirbik'u käsikirjast; millele järgnesid Imre Palugyai ja János Reizmani vastavad raamatud. Kohe pärast möödunud sajandivahetust hakkasid Makó piirkonna sibulakasvatajad kord nädalas välja andma oma ajakirja „Sibulakasvataja”. Ferenc Erdei tegi 1930ndatel aastatel tõhusat tööd nii Makó piirkonna sibulakasvatuse kui ka sibulakasvatajate tutvustamiseks.

4.7. Kontrolliasutus:

Mezőgazdasági Szakigazgatási Hivatal kui puu- ja köögiviljade kvaliteedikontrolli eest vastutav ametkond.

Nimi: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Aadress: 6800 Hódmezővásárhely Rárósi út 110. MAGYARORSZÁG Telefon: +36 62/535741 Faks: +36 62/246036 E-post: Hodi.Laszlo@csongrad.ontsz.hu Nimi: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Aadress: 5602 Békéscsaba Szarvasi út 79/1. MAGYARORSZÁG Telefon: +36 66/529-257 Faks: +36 66/529-265 E-post: Mike.Zsolt@bekes.ontsz.hu

4.8. Märgistus:

Lisaks õigusnormide kohaselt täpsustatud sisule peavad pakendile olema märgitud nii kaitstud päritolunimetus „Makói vöröshagyma” või „Makói hagyma” kui ka (pärast ühenduse registrisse kandmist) ühenduse logo.

Kui sibulatootekomitee on toote sisekontrolli alusel heaks kiitnud, võib toote pakendile kinnitada sildi „Hagyma Terméktanács által ellenőrzött minőség” („Sibulatootekomitee heakskiidetud kvaliteet”).

(1) ELT L 93, 31.3.2006, lk 12.